Ari & Mari ja työelämän pelisäännöt / 03.05.2015

A - YLEISTÄ

1 Työvoima

Helmikuussa 2015 Suomessa eli 4,1 miljoonaa 15-74-vuotiasta. Heistä 2,6 miljoonaa kuului työvoimaan. Työvoima jakaantui palkansaajiin (2,1 miljoonaa), yrittäjiin ja yrittäjäperheenjäseniin (323 000) sekä työttömiin (241 000).

Työvoiman ulkopuolisiksi luokiteltiin koululaiset, opiskelijat, varusmiehet ja eläkeläiset sekä 135 000 piilotyötöntä.

2 Palkansaajat

Palkansaajien isolla enemmistöllä on vakituinen kokoaikainen työsuhde. - Vuonna 2013 määräaikaisessa työsuhteessa työskenteli keskimäärin 340 000 henkilöä. Heistä kaksi kolmasosaa olisi halunnut kokoaikaisen työpaikan. - Osa-aikaista työtä tekee 15 prosenttia palkansaajista eli noin 300 000 henkilöä. Naisten keskuudessa osa-aikainen työ on kaksi kertaa tavallisempaa kuin miesten keskuudessa. - Vuoden 2012 aikana vuokratyötä teki keskimäärin 27 000 palkansaajaa. - Nollasopimuksella tekee töitä 83 000 henkilöä. Nollasopimus tarkoittaa, että työnantaja ei takaa työtä edes tunniksi viikossa.

3 Työlainsäädäntö

Työelämää säädellään mittavalla työlainsäädännöllä. Se koostuu yli 30 laista. Niistä ehkä merkittävimpiä ovat työturvallisuuslaki, työsopimuslaki ja työaikalaki. Työnlainsäädäntö turvaa työntekijöille oikeuden järjestäytyä sekä kohtalaisen vähimmäisturvan.

Työturvallisuuslaki on luettavissa osoitteessa <https://www.finlex.fi/fi/laki/ajantasa/2002/20020738>. Linkit työelämän muihin lakeihin löytyvät osoitteesta <http://www.tem.fi/index.phtml?s=2304>.

Alle 18-vuotiaiden nuorten asemaa työelämässä täsmentää laki nuorista työntekijöistä. Se sisältää muun muassa rajoituksia nuorten työaikoihin. Laki on luettavissa osoitteessa <http://www.finlex.fi/fi/laki/ajantasa/1993/19930998>.

4 Työehtosopimukset

Työlainsäädäntöä sovelletaan työmarkkinaosapuolten (ennen muuta valtakunnallisten ammattiliittojen ja työnantajajärjestöjen) solmimilla työehtosopimuksilla. Arviolta 90 prosenttiin palkansaajista sovelletaan niin sanottuja yleissitovia työehtosopimuksia (sovellettava asianomaisen alan kaikilla työpaikoilla). Yleissitovat työehtosopimukset löytyvät osoitteesta
<http://www.finlex.fi/fi/viranomaiset/tyoehto/>. Työehtosopimukset ovat laajoja ja yksityiskohtaisia asiakirjoja.

Työehtosopimuksissa sovitaan palkkajärjestelmistä ja määritellään eri työntekijäryhmien vähimmäispalkat. Sopimuksissa täsmennetään työlainsäädännön puitteissa muun muassa työaikoja ja lomaoikeuksia koskevia määräyksiä. Moneen sopimukseen on sisällytetty erilliset kohdat koululaisten, harjoittelijoiden ja alalla aloittavien vähimmäispalkoista.

5 Nuoret työntekijät

Työsuojeluhallinto on julkaissut yhteenvedon seikoista, jotka on otettava huomioon, kun palkataan nuoria työntekijöitä. Siinä käsitellään muun muassa palkkoja ja työaikoja. Se löytyy osoitteesta <http://www.tyosuojelu.fi/fi/nuoret_tyontekijat>.

Lisäksi viranomaiset ovat hyväksyneet asetuksen nuorille sopivista kevyistä töistä <http://www.finlex.fi/fi/laki/ajantasa/2012/20120189> ja nuorille työntekijöille erityisen haitallisista ja vaarallisista töistä <http://www.finlex.fi/fi/laki/ajantasa/2006/20060475>.
Siitä on laadittu vuonna 2012 yksityiskohtaisempi versio
<http://www.finlex.fi/fi/laki/ajantasa/2012/20120188>.

B - ARI & MARI

6 Sopimukset

Työsopimuksen solmivat työnantaja ja työntekijä. Työsopimuksessa sovitaan muun muassa työtehtävistä, palkasta ja työn kestosta. Allekirjoitettu työsopimus sitoo sen molempia osapuolia. Sopimus on syytä lukea läpi tarkasti ennen allekirjoittamista.

15 vuotta täyttäneellä on oikeus solmia oma työsopimuksensa sekä irtisanoa tai purkaa se. Alle 15-vuotiaan puolesta työsopimuksen voivat tehdä huoltajat (yleensä isä ja äiti) tai heidän antamallaan luvalla nuori itse. Lisätietoa: <http://www.tyosuojelu.fi/fi/nuoret_tyontekijat>.

Ari & Marissa työnantajana toimii Omakylä Vuolenkoski Oy, joka vuokraa työvoimaa töiden tilaajille. Työntekijät toimivat Vuolenkosken Nuorten Työpalvelussa vuokratyöntekijöinä.

Omakylä Vuolenkoski tekee työn tilaaja –sopimuksen jokaisen työn tilaajan kanssa. Sopimuksessa Omakylä Vuolenkoski ja työn tilaaja hyväksyvät työvoiman vuokrauksen yhteiset pelisäännöt. Työn tilaaja -sopimus tehdään kalenterivuodeksi.

7 Työturvallisuus

Jokaisella työn tekijällä on oikeus turvalliseen työhön. Ari & Marissa työnantaja (Omakylä Vuolenkoski Oy) ja työn tilaaja vastaavat työturvallisuuden toteutumisesta työpaikalla. Työntekijän on käytettävä työssä asianmukaisia suojavälineitä ja oltava huolellinen. Työn tilaaja järjestää työntekijälle suojavälineet, elleivät tilaaja, työntekijä ja Omakylä Vuolenkoski Oy sovi asiasta toisin.

Ari & Marissa työntekijä työskentelee työn tilaajan työnjohdon alaisuudessa ja valvonnassa. Työn tilaaja on velvollinen opastamaan työntekijän kuhunkin työtehtävään. Työhön perehdyttäminen on olennaista pyrittäessä välttymään työtapaturmilta. Lisää työturvallisuudesta: <https://www.finlex.fi/fi/laki/ajantasa/2002/20020738>

8 Palkat ja lomakorvaus

Ari & Marissa palkkojen lähtökohtana ovat eri työtehtäviin sovellettavien työehtosopimusten vähimmäispalkat. Jokainen työntekijä on oikeutettu palkan lisäksi lomakorvaukseen. Ari & Marissa työntekijän tuntipalkka lasketaan lisäämällä tehtävän vähimmäispalkkaan lomakorvaus (vähintään 9 prosenttia työsuhteessa kertyvästä palkkasummasta) ja pyöristämällä luku ylöspäin lähimpään täyteen tai puoleen euroon.

Sunnuntaisin ja juhlapyhinä tehdystä työstä on aina maksettava kaksinkertainen palkka.

Urakkatyössä palkkaa ei makseta työtuntien vaan tehtyjen työsuoritteiden määrän mukaan. Urakkapalkkaus sopii hyvin esimerkiksi puuntaimien istutukseen.

9 Työajat ja tauot

Nuorten työntekijöiden työaikaa säännellään nuoria työntekijöitä koskevalla lailla <http://www.finlex.fi/fi/laki/ajantasa/1993/19930998>. 15-17-vuotiaat saavat tehdä 8 tunnin työpäiviä, mutta toisin kuin täysikäisillä alaikäisten työpäivät eivät saa venyä sitä pidemmiksi. Alle 15-vuotiaiden työaika saa koulujen loma-aikana olla enintään seitsemän tuntia vuorokaudessa ja 35 tuntia viikossa. Kouluaikana työ ei saa haitata koulun käyntiä.

Ari & Marissa työajan alkamisesta sopivat työntekijä ja työn tilaaja. Työntekijän on saavuttava työmaalle sovittuna aikana ja oltava valmis aloittamaan työnteko heti.

Yli kuuden tunnin työpäivän aikana työntekijällä on oikeus tunnin palkattomaan ruokataukoon. Lisäksi moni työehtosopimus takaa työntekijälle mahdollisuuden - työpäivän pituudesta riippuen - joko yhteen tai kahteen palkalliseen 12 minuutin taukoon. Työntekijällä on aina oikeus käydä tarpeillaan vessassa.

10 Käyttäytyminen työpaikalla ja erimielisyyksien ratkaiseminen

Työntekijän velvollisuutena on hoitaa työ hyvin. Työnpaikalla niin työntekijän kuin työn tilaajankin on käyttäydyttävä asiallisesti. Työntekijän ja työn tilaajan hyvä käytös on paras tapa välttyä erimielisyyksiltä. Työntekijän on muistettava, että hän toimii työn tilaajan (tai hänen nimeämän henkilön) ohjauksen alaisuudessa. Jos vakavia erimielisyyksiä työntekijän ja työn tilaajan välillä ilmenee, on työntekijän käännyttävä viipymättä Omakylä Vuolenkosken puoleen.

Touko-elokuussa nuoria auttaa myös ammatillisten keskusjärjestöjen (SAK, STTK ja Akava) kesäduunari-info. Se opastaa netissä osoitteessa <http://www.kesaduunari.fi> ja puhelimitse numerossa 0800 179 279. Lisäksi neuvoja voi kysyä ammattiliitoilta.

Viranomaisten tehtävänä on valvoa, että työelämässä toimitaan työlainsäädännön mukaisesti. Valvontatehtävä on keskitetty työsuojeluhallinnolle. Sen työsuojelutarkastajien verkosto toimii maan kaikissa osissa. Päivystävän tarkastajan numero on 0295 016 000.

11 Työtodistus

Työtodistukset ovat hyödyllisiä työntekijälle. Ne kertovat työkokemuksesta ja osaamisesta, kun nuori hakee töitä. Työtodistus on myös osoitus työntekijän aktiivisuudesta.

Omakylä Vuolenkoski antaa työtodistuksen Ari & Marissa tehdystä työstä. Työtodistukset kirjoitetaan syksyn lopussa ja keväällä. Jos tarpeen, työntekijä voi pyytää työtodistuksen myös muina ajankohtina. Työtodistuksessa mainitaan työsuhteen kesto ja työtehtävät. Työntekijän erillisestä pyynnöstä työtodistukseen voidaan lisätä työsuhteen päättymisen syy sekä arvio työntekijän työtaidosta ja/tai käytöksestä. Lisätiedot: <http://www.tyosuojelu.fi/fi/tyotodistus>

12 Työpäiväkirja

Ari & Marissa palkka maksetaan Työpäiväkirjan tuntimerkintöjen mukaisesti. Työpäiväkirjaa ylläpitää työntekijä. Parasta on kirjata tehdyt tunnit heti työpäivän loputtua. Työn valmistuttua työn tilaaja hyväksyy Työpäiväkirjan allekirjoituksellaan, ja työntekijä toimittaa Työpäiväkirjan Omakylän Kyläpisteelle tai postilaatikkoon (Vuolenkoskentie 1430). Useita viikkoja kestävässä työssä sama menettely on tehtävä aika ajoittain, jotta työntekijä saa palkkansa.

13 Verokortti ja ennakonpidätys

Palkanmaksun ehtona on, että työntekijä on toimittanut Omakylä Vuolenkoski Oy:lle verokorttinsa. Tapauksesta riippuen työnantaja tekee tai on tekemättä palkasta ennakonpidätyksen. Palkanlaskija perii palkasta 60 prosentin ennakonpidätyksen, ellei työntekijä ole toimittanut palkanlaskijalle verokorttiaan.

14 Palkkalaskelma ja palkan maksu

Palkanlaskennassa työnantaja perii palkasta mahdollisen ennakonpidätyksen lisäksi palkansaajan osuuden työttömyysvakuutusmaksusta ja työeläkemaksusta. Vuonna 2015 työttömyysvakuutusmaksuna peritään 17 vuotta täyttäneeltä 0,65 prosenttia hänen palkkasummastaan ja työeläkemaksuna 18 vuotta täyttäneeltä 5,7 prosenttia hänen palkkasummastaan.

Palkka maksetaan työsopimuksessa mainitulle pankkitilille. Palkanmaksua Omakylä Vuolenkoski Oy:ssä hoidetaan kerran viikossa. Työntekijä saa jokaisesta palkanmaksusta palkkalaskelman. Siitä selviävät palkanmaksun peruste, perityt vähennykset sekä kuluvan vuoden aikana siihen mennessä kertyneet ansiot. Jos palkkalaskelma on työntekijän mielestä virheellinen, on hänen oltava yhteydessä Omakylä Vuolenkoskeen asian selvittämiseksi ja mahdollisen virheen oikaisemiseksi.

15 Omakylä Vuolenkosken kulut

Omakylä Vuolenkoski maksaa työn tilaajan laskuun sisältyvät palkan sivukulut. Ne muodostuvat tapaturmavakuutuksesta, sosiaaliturvamaksuista, työttömyysvakuutusmaksusta ja työeläkemaksusta. Palkan sivukuluista on määrätty lainsäädännössä. Maksut menevät vakuutusyhtiöille ja valtiolle.

Omakylä Vuolenkoski vastaa Ari & Marin kaikkien työntekijöiden tapaturmavakuutuksesta, joka on voimassa sekä työpaikalla että työmatkalla. Vakuutusmaksu on sitä suurempi mitä alttiimpi työtehtävä on työtapaturmille. Vuonna 2014 Omakylä Vuolenkoski maksoi tapaturmavakuutuksia yli 5 prosenttia vuokratyötä tehneiden nuorten palkkasummasta.

Vuonna 2015 työnantajan sosiaaliturvamaksu on 2,08 prosenttia palkkasummasta. Työnantajan osuus työntekijän työttömyysvakuutusmaksusta on 0,80 prosenttia palkkasummasta ja työeläkemaksusta 19 prosenttia. Työttömyysvakuutusmaksu on maksettava 17 vuotta täyttäneistä ja työeläkemaksu 18 vuotta täyttäneistä.

Ari & Marin pyörittäminen aiheuttaa Omakylä Vuolenkoskelle kuluja. Osa työn tilaajien maksamista summista käytetään näiden kustannusten peittämiseen. Kuluja aiheuttavat muun muassa työpalvelun markkinointi ja puhelimen käyttö sekä tilitoimiston hoitama palkanlaskenta ja maksuliikenne. Lisäksi Omakylä Vuolenkylä vastaa Ari & Marin työsuhteista mahdollisesti aiheutuvista sairausajan palkkakuluista.

16 Työn tuntihinnat työn tilaajille

Vuonna 2015 Omakylä Vuolenkoski laskuttaa työn tilaajilta useimmissa tapauksissa 16-18 euron tuntihinnan mukaan. 18 vuotta täyttäneiden työntekijöiden tuntihintaa nostaa työnantajan heidän hyväkseen maksama työeläkemaksu.

Työn tilaajan maksama summa sisältää arvonlisäveron. Vuonna 2015 arvonlisäveroa maksetaan valtiolle 24 prosenttia työvoiman vuokrauslaskun verottomasta summasta.

Omakylä Vuolenkoskelle Ari & Marin pyörittämisestä mahdollisesti jäävä ylijäämä käytetään Omakylä Vuolenkosken tarkoituksen mukaisesti kylän kehittämiseen.

LIITE: VEROKORTTITYYPIT

Palkkatulon verokortti: Päätulon verokortti on aina annettava työnantajalle alkuperäisenä.

Sivutulon verokorttia ei tarvitse antaa työnantajalle, vaan kopio tai sen näyttäminen verokortista riittää. Verkosta saat myös sellaisen sivutulon verokortin, jossa on sekä perus- että lisäprosentti.

Portaikkoverokortissa on vuositulorajat, joita maksajan on noudatettava ennakonpidätystä toimittaessaan. Pidätysprosentti kasvaa portaittain tulojen kasvaessa.

Vuonna 2015 alle 1 280 euron tulosta ei pidätetä ennakkoveroa. Yli 1 280 mutta alle 17 000 tulosta pidätetään asteittain nousevan prosentin mukaan. Yli 17 000 euron tulosta pidätetään ennakkoverona 40 prosenttia.

Freelancer-verokortti on tarkoitettu niille, joilla on useita lyhytaikaisia työsuhteita (yleensä vähintään 4 – 5 työnantajaa). Freelanceverokorttia ei tarvitse antaa työnantajalle, vaan kortin tai sen kopion näyttäminen riittää. Verokorttiin on merkitty ainoastaan perusprosentti, joten työntekijän on itse seurattava tulojen kertymistä. Tarpeen mukaan työntekijä voi oma-aloitteisesti ilmoittaa työnantajalle suuremman veroprosentin. Aiemmin freelance-verokortin saanut voi muuttaa verokortin tietoja myös verkossa. Jos taas freelance-toiminta on vasta alkamassa, freelance-verokortin saa soittamalla palvelunumeroon tai käymällä verotoimistossa.

Uuden verokortin voi tilata soittamalla palvelunumeroon 020 697 000, käymällä verotoimistossa tai netistä käyttämällä henkilökohtaisia verkkopankkitunnuksia (vero.fi/verokortti).